København. Den Europæiske Menneskerettighedskonvention skal skrives ud af dansk lov.

Så klar i spyttet er Dansk Folkeparti i et beslutningsforslag.

»Det skal være nemmere at udvise kriminelle udlændinge og nemmere for Danmark selv at tilrettelægge, hvilke familiesammenføringsregler der skal gælde for flygtninge.«

»Samtidig skal vi i Danmark i det hele taget have mere kontrol over udlændingepolitikken,« siger Dansk Folkepartis udlændinge- og integrationsordfører, Martin Henriksen.

Menneskerettighedskonventionen ligger under Europarådet, som Danmark overtager formandskabet af 15. november.

Direktør for Institut for Menneskerettigheder Jonas Christoffersen påpeger problemer ved en dansk udmeldelse af konventionen.

»Det kan få alvorlige konsekvenser for almindelige borgeres retsbeskyttelse i Danmark,« siger han i et interview til Altinget.

Ifølge Martin Henriksen har danskerne dog ikke noget at bekymre sig om.

»Danskernes retssikkerhed er sikret i grundloven. Det er, som om folk glemmer, at vi faktisk har en ganske udmærket grundlov.«

»Opstår der et behov for at lægge noget oven på den, så er det jo Folketingets opgave. Dansk Folkeparti mener, at danskerne er dem, der er bedst til at varetage egne interesser.«

»Lige nu har vi en konvention, som er meget svær at ændre i, og det ønsker Dansk Folkeparti at gøre op med,« siger Henriksen.

/ritzau/